Rand val 21c ná nuus dat Tito waai | Netwerk24
Deur Hanlie Stadler 05 Augustus 2021 22:09
Dis jammer dat Tito Mboweni as minister van finansies bedank het, want hy het vertroue ingeboesem.
Dis ook jammer dat ander, "beter" kandidate nie die pos gekry het as Enoch Godongwana, die ANC se hoof van ekonomiese transformasie, nie.
Só het prof. Jannie Rossouw, ekonoom verbonde aan die Universiteit van die Witwatersrand, gereageer op pres. Cyril Ramaphosa se kabinetskommeling Donderdagaand.
How the market responded! pic.twitter.com/NiKe8UdKmV
— Thabi Leoka (@thabileoka) August 5, 2021
Rossouw sê dis welbekend dat Mboweni al lank wou uittree en dit is daarom nie 'n verrassing nie.
Hy wonder egter waarom dr. David Masondo, adjunkminister van finansies, oor die hoof gesien is, gegewe hoe hy "in statuur gegroei" het die afgelope jare.
Nog 'n kandidaat wat Rossouw, wat self jare lank by die Reserwebank gewerk het, hoog aanskryf, is Lesetja Kganyago, president van die sentrale bank.
Oorhoofs gesien was die skuiwe in die kabinet nie genoeg om die ekonomiese wa deur die drif te trek nie, meen Rossouw.
"Die president het 'n wonderlike geleentheid laat verbygaan om 'n regering van nasionale eenheid, 'n veelparty-kabinet, in te stel. Dis ál wat die land op 'n nuwe groeitrajek sou kon plaas."
Rossouw reken ook 'n gulde geleentheid is verspeel om die kabinet te verklein deur byvoorbeeld departemente saam te voeg en nie adjunkministers te vervang nie.
Die rand het ten tyde van Ramaphosa se toespraak met 21c teenoor die dollar verswak, van R14,39 tot R14,60, maar het intussen weer 9c veld gewen tot sowat R14,51.
Rossouw sê die beweging op die markte is verstaanbaar, selfs al het almal geweet Mboweni sou nie lank minister van finansies bly nie. Daar is altyd 'n mate van onsekerheid met 'n nuwe minister van finansies, 'n baie belangrike pos veral in die lig van die land se hemelhoë skuldvlakke.
Razia Khan, hoofekonoom vir Afrika en die Midde-Ooste van Standard Chartered, sê hoewel die markte onmiddellik negatief gereageer het, is Godongwana welbekend aan baie beleggers in die lig van sy ekonomiese rol in die VSA. "Hy behoort steeds versekering te verskaf oor hervorming."